PÚCHOV. Popri našich cestách je nespočetné množstvo billboardov. Len zriedkakedy však narazíme na taký, aký je teraz pri Púchove.
Žiadať o odpustenie a zároveň vyznať lásku sa rozhodla netradičným spôsobom.
Odpustí jej?
Všetci, ktorí prichádzajú do Púchova v smere od Považskej Bystrice, si môžu všimnúť billboard, na ktorom neznáma žena žiada o odpustenie svojho drahého a zároveň mu vyznáva lásku. S výrobou takýchto billboardov sa reklamné agentúry nestretávajú často. "S podobnými textami na reklamných plochách sa stretávame naozaj len zriedkakedy," potvrdil Juraj Žibrún z Alfa reklamy s tým, že s niečím podobným sa v práci stretol prvýkrát. "To, čo si klient chce dať na billboard, je jeho rozhodnutie. My mu vyjdeme v ústrety. Pre nás je skôr dôležitá grafická stránka," dodal.
Ako na to?
Keď chcela svoj plán Peťova priateľka zrealizovať, musela si najskôr prenajať reklamnú plochu. "Základom je zmluva na prenájom plochy, ktorá sa uzatvára na istý čas, podľa toho, akú má klient predstavu. Každá plocha je ohodnotená inak, závisí od toho, kde je umiestnená a ako je frekventovaná," vysvetlil Žibrún.
Uvidíme, koľko bude jej odkaz ešte na očiach ostatným. Možno dovtedy, kým jej Peťo neodpustí.